Mediatiedote 30.1.2025

**SecD-Day kansainvälistyi ja kasvoi kaikilla mittareilla – suomalaisen puolustusteollisuuden vahva näyttö**

**SecD-Day Conference and Exhibition onnistui erinomaisesti tavoitteessaan edistää Suomen kokonaisturvallisuutta ja esitellä suomalaista innovatiivista puolustusosaamista. Puolustus- ja Ilmailuteollisuus PIA ry:n ja Helsingin Messukeskuksen järjestämä kaksipäiväinen tapahtuma houkutteli paikalle yli 4000 puolustusmateriaalialan ammattilaista ja paalutti paikkansa alan merkittävänä pohjoismaisena kohtaamispaikkana.**

Puolustus-, turvallisuus-, avaruus- ja ilmailuteollisuuden tapahtuma SecD-Day 2025 tarjosi loistavat puitteet verkostoitumiseen, ajankohtaisiin keskusteluihin ja uusimman tiedon jakamiseen. Teemalla ”There is no security without industry” alleviivattiin alan keskeistä roolia turvallisuuden takaajana.

SecD-Day oli tähän saakka laajin Suomessa järjestetty puolustusteollisuuden näyttely, ja sen vaikuttavuus ylitti kaikki odotukset. Mukana oli 190 alan yritystä 15 eri maasta, ja kansainvälinen tunnelma näkyi myös kävijäjoukossa: tapahtumaan osallistui 4191 alan ammattilaista, mukaan lukien merkittäviä ulkomaisia delegaatioita ja median edustajia.

Tapahtuma keräsi ylistävää palautetta niin yrityksiltä, kävijöiltä kuin tapahtumaa seuranneelta medialta – tunnelma oli poikkeuksellisen innostunut ja positiivinen.

**”Suomeen on syntynyt kansainvälisen tason puolustusteknologiatapahtuma”**

"SecD-Day on nyt ottanut paikkansa puolustusalan kansainvälisen tason tapahtumana Suomessa. Edelliskerrasta otettiin iso harppaus eteenpäin. Erittäin vilkkaat näyttelypäivät, oikeat kävijät ja tehokas verkostoituminen osoittavat, että SecD-Day palvelee koko puolustusalan ekosysteemiä erinomaisesti. Kokemuksemme näistä kahdesta päivästä on ollut hyvin positiivinen”, sanoo Patrian viestintäjohtaja Sirje Ahvenlampi-Hyvönen.

"SecD-Day oli erinomainen kohtaamispaikka Alankomaiden puolustusteollisuuden, suomalaisten yritysten ja viranomaisten väliselle vuorovaikutukselle. Solmimme lukuisia uusia kumppanuuksia ja edistimme maidemme välistä yhteistyötä. Osallistumme ehdottomasti seuraavaan tapahtumaan, ja mukana on varmasti entistä suurempi joukko hollantilaisia yrityksiä", sanoo Peter Huis in ’t Veld Netherlands Industries for Defence & Security -järjestöstä, joka koordinoi 12 hollantilaisen puolustusalan yrityksen yhteisosallistumisen.

”SecD-Day 2025 lisäsi suoraa vuorovaikutusta puolustus-, turvallisuus-, avaruus- ja ilmailualan yritysten ja viranomaistahojen välillä. Kävijäodotukset ylittänyt tapahtuma herätti suurta mielenkiintoa kotimaassa ja kansainvälisesti. Tämä on tietenkin erittäin positiivista ja tarjoaa kaikki mahdollisuudet pitkäjänteiselle kasvulle", sanoo Puolustus- ja Ilmailuteollisuus PIA ry:n pääsihteeri **Tuija Karanko**.

PIA ry:n suunnittelema ohjelma tarjosi keynote-puheenvuoroja, paneeleja ja yritysesityksiä. Avajaisissa kuultiin muun muassa puolustusministeri **Antti Häkkäsen** ja Naton tukipalvelu- ja hankintavirasto NSPA:n pääjohtaja **Stacy A. Cummingsin** keynote-puheenvuoro.

Seuraava SecD-Day Conference and Exhibition järjestetään kahden vuoden kuluttua 2.-3.2.2027. Tapahtuma järjestetään Messukeskuksessa Puolustus- ja Ilmailuteollisuus PIA ry:n toimeksiannosta.

**Kuvat SecD-Day 2025 -tapahtumasta vapaasti viestinnälliseen käyttöön:**[https://mediabank.messukeskus.com/kuvat/SecD-Day+2025/Kuvat+%7C+Photos/](https://mediabank.messukeskus.com/kuvat/SecD-Day%2B2025/Kuvat%2B%7C%2BPhotos/)

 **Lisätietoja:**
Puolustus- ja Ilmailuteollisuus PIA ry, Tuija Karanko, tuija.karanko(at)teknologiateollisuus.fi, +358 40 559 8986

Helsingin Messukeskus, liiketoimintapäällikkö Anssi Rajala, anssi.rajala(at)messukeskus.com, +358 40 843 3936